text: Klodset røveriforsøg mod Sydbank i Padborg
  24 januar 2011 kl. 11.07
  Politiet søger efter to røvere, der ikke vidste, hvad det var de røvede, og derfor gik forgæves i Sydbank i Padborg.
  Alarmen om røveriet lød mandag cirka klokken 11.20 fra Sydbank i trucker-onmrådet Padborg. To mænd var trængt ind i Sydbank, men det var et noget klodset forsøg på røveri.
  
  Tomt lokale
  Sydbank i Padborg er slet ikke nogen bank. Det er et kontor, hvor chauffører kan veksle penge.
   
  De to mænd ruskede i døren, men opdagede så, at de skulle bruge en sikkerhedskode for at komme ind. Derfor brugte de en medbragt muggert til at slå ruden itu i et vindue, som de derefter kravlede ind ad.
  
  Lang næse
  Dér stod de så med oversavede jagtgeværer, nylonstrømper trukket ned over hovedet og en tom pose til de penge, de slet ikke kunne få. Der var ingen kunder, heller ikke personale, så der var ikke nogen at røve penge fra. Røveriforsøget blev overværet af vidner, så de to mænd skyndte sig ud af vinduet igen, hvorefter de forsvandt i en hvid Toyota Corolla med nummerpladen SZ 51 277. 
  Bilen blev stjålet i Kolding mandag formiddag, og politiet vil gerne i forbindelse med folk der eventuelt har set tyveriet i Kolding, eller har set to mænd skynde sig væk fra trucker-området.
  